A kincsesbányai Kazinczy Ferenc Tagiskola Ökoiskolai működése során nagy hangsúlyt fektet a természet-és környezetvédelemre. Harmadikos tanulóink Pittner Károlyné és Melles Szófia tanárnők szervezésével a Platán Ápolási Intézet gondozottjaival és dolgozóival együttműködve az intézmény kertjébe készítettek újra hasznosítható italos dobozokból madáretetőket. Első lépésben színes képeket rajzoltak, majd ezeket körbe ráragasztották gyümölcsleves dobozok oldalaira. A dobozok tetejét színes lakk filctollal befestettük. A kupak helyén drótot fűztünk a tetejére akasztó gyanánt. Végül alaposan lefújtuk átlátszó lakkal két rétegben, hogy tartós legyen.

A diákok rövid kis műsorral is készültek. A tél szépségéről, s a költöző madarakról hallhattunk verseket, történeteket. Sáfár Liza Hanna önszorgalomból megtanulta és elszavalta Móra Ferenc: Cinege cipője c. versét.

Majd kisétáltunk a kertbe, ahol elhelyeztük és közösen megtöltöttük az etetőket.

Nagyon meghatódtak vendéglátóink, mert a gyerekek bátran közeledtek az idős, akár rokkant beteg emberekhez, beszélgetésbe elegyedtek velük.

Jól esett diákjainknak a gazdag megvendégelés, az idősekkel való tartalmas beszélgetés.

Kincsesbánya, 2018. január 24.

Pittner Károlyná

Melles Szófia